b'\n_START_ARTICLE_\nVakoilumuseo\n_START_PARAGRAPH_\nVakoilumuseo on alansa ensimm\xc3\xa4inen julkisesti avoinna oleva kansainv\xc3\xa4list\xc3\xa4 vakoilua k\xc3\xa4sittelev\xc3\xa4 erikoismuseo maailmassa. Museo perustettiin vuonna 1998. Museoidean is\xc3\xa4 on Teppo Turja. Museo on KGB:n ja Stasin museoitujen tilojen ohella ainoa laatuaan Euroopassa. Museo toimii Suomessa Tampereen keskustassa entisess\xc3\xa4 Finlaysonin tehtaassa muun muassa kulttuuripalveluja tarjoavalla alueella. Vakoilumuseon n\xc3\xa4yttelyyn tutustui vuonna 2007 noin 23\xc2\xa0000 vierailijaa. K\xc3\xa4vij\xc3\xb6ist\xc3\xa4 noin puolet on ulkomaalaisia, eniten vierailijoita tulee Ven\xc3\xa4j\xc3\xa4lt\xc3\xa4, Yhdysvalloista, Saksasta, Ranskasta, Japanista ja Britanniasta.  _NEWLINE_Vakoilulla on merkitt\xc3\xa4v\xc3\xa4 rooli historiassa. Vakoilu vaikuttaa kaikilla yhteiskuntael\xc3\xa4m\xc3\xa4n alueilla my\xc3\xb6s nykyaikana. Vakoilussa yksitt\xc3\xa4isetkin henkil\xc3\xb6t ovat kyenneet vaikuttamaan maailmanhistorian k\xc3\xa4\xc3\xa4nteisiin jopa enemm\xc3\xa4n kuin viralliset hallitukset tai valtioiden p\xc3\xa4\xc3\xa4miehet. Siksi museon perustaminen n\xc3\xa4htiin aikanaan tarpeelliseksi._NEWLINE_Museo on omistukseltaan yksityinen. Aiheen puolueettoman k\xc3\xa4sittelyn perusn\xc3\xa4yttely on keskittynyt tarkastelemaan vakoilua yksitt\xc3\xa4isten vakoojien sek\xc3\xa4 heid\xc3\xa4n k\xc3\xa4ytt\xc3\xa4miens\xc3\xa4 menetelmien ja v\xc3\xa4lineiden kautta. My\xc3\xb6s muunlaista materiaalia on esill\xc3\xa4, muun muassa kylm\xc3\xa4n sodan aikaista atomivakoilua k\xc3\xa4sitell\xc3\xa4\xc3\xa4n laajasti. Er\xc3\xa4s museon kasvatuksellinen tavoite on saada lapset ja nuoret kiinnostumaan museoista yleisestikin. My\xc3\xb6s erikoisten ja ainutlaatuisten esineiden s\xc3\xa4ilytt\xc3\xa4minen tuleville sukupolville on museon perusfunktioita. Median ja viihdeteollisuuden luoma kuva vakoilusta on melko sadunhohtoinen. T\xc3\xa4t\xc3\xa4 pyrit\xc3\xa4\xc3\xa4n korjaamaan, vaikka toki museossa on my\xc3\xb6s viihteellisi\xc3\xa4 elementtej\xc3\xa4. Museossa tapaa my\xc3\xb6s maailman kuuluisimpia vakoojia kuten Kim Philbyn, Rosenbergit, Richard Sorgen, Mata Harin, Oleg Gordijevskin ja Sidney Reillyn perusteellisten henkil\xc3\xb6tarinan kera. Kymmenien henkil\xc3\xb6hahmojen joukosta l\xc3\xb6ytyv\xc3\xa4t my\xc3\xb6s partioliikkeen perustaja Robert Baden-Powell ja Mannerheim._NEWLINE_Museo j\xc3\xa4rjest\xc3\xa4\xc3\xa4 sopimuksesta opastettuja kierroksia l\xc3\xa4hinn\xc3\xa4 suomeksi ja englanniksi. N\xc3\xa4yttelyn opaskirja on k\xc3\xa4\xc3\xa4nnetty my\xc3\xb6s saksaksi, ven\xc3\xa4j\xc3\xa4ksi, japaniksi, puolaksi, ranskaksi, espanjaksi, italiaksi ja ruotsiksi. Vakoilumuseossa voi suorittaa leikkimielisen Agenttitestin. Osallistuja saa muistoksi suosituskirjan kykyj\xc3\xa4 vastaavan organisaation palvelukseen. Se voi olla MI6, GRU, Mossad, CIA, S\xc3\xa4po tai Supo. Museokaupasta voi ostaa vakoiluaiheisia matkamuistoja.\n_START_SECTION_\nMuseon esineist\xc3\xb6\n_START_PARAGRAPH_\nMuseossa on esill\xc3\xa4 muun muassa salakuuntelulaitteita, k\xc3\xa4tkettyj\xc3\xa4 mikrofoneja, miniatyyrikameroita, valheenpaljastin, salakirjoituslaitteita, radiolaitteita, v\xc3\xa4\xc3\xa4renn\xc3\xb6ksi\xc3\xa4, karttoja, naamioituja ja helposti k\xc3\xa4tkett\xc3\xa4vi\xc3\xa4 aseita sek\xc3\xa4 optisia laitteita. K\xc3\xa4vij\xc3\xa4t voivat my\xc3\xb6s itse puuhailla alan laittein. K\xc3\xa4ytett\xc3\xa4viss\xc3\xa4 on n\xc3\xa4kym\xc3\xa4t\xc3\xb6nt\xc3\xa4 mustetta, pimen\xc3\xa4k\xc3\xb6laite, \xc3\xa4\xc3\xa4nenmuunnin ja oikean koodin keksimist\xc3\xa4 odottava kassakaappi. Museosta l\xc3\xb6ytyy my\xc3\xb6s salahuone ja s\xc3\xa4kkipime\xc3\xa4 vakoilutunneli.'